Αμαρυλλίς (τραγουδίστρια)

Η Μαριλί Οικονόμου (Αθήνα, 12 Νοεμβρίου 1981) καλλιτεχνικά γνωστή ως Αμαρυλλίς, είναι Ελληνίδα τραγουδίστρια.

 Βιογραφία 
Γεννήθηκε στην Αθήνα το 1981, όπου μεγάλωσε και τελείωσε τις σπουδές της σε Πρότυπο Τεχνικό Λύκειο της Αργυρούπολης με την ειδικότητα παραϊατρικά επαγγέλματα.

Το χειμώνα του 1997 και σε ηλικία μόλις 16 χρονών θα κάνει την πρώτη της εμφάνιση στο μουσικό κέντρο «Γοργόνες και Μάγκες» δίπλα στον Γιάννη Τάσσιο και την Έλενα Λιβανού. Εκεί, ο Στέλιος Ρόκκος θα την προσέξει και τον χειμώνα του 1998 θα συνεργαστούν στο μουσικό κέντρο Ποσειδώνιο μαζί με τον Νίκο Κουρκούλη και την Πέγκυ Ζήνα. Ακολουθούν συνεργασίες με τον Αντώνη Ρέμο, τον Γιάννη Πλούταρχο, τον Πάνο Κιάμο, τον Βαλάντη, την Αποστολία Ζώη.

 Σόλο καριέρα 
Το 2003 θα κυκλοφορήσει το πρώτο της single από τη Minos EMI, με τίτλο Είναι η πρώτη φορά, σε μουσική των EXIS (Σπύρος Κοντάκης, Βασίλης Γκίνος) και στίχους Δημήτρη Σωτάκη.

Η συνέχεια θα είναι στο Απόλλων, όπου μαζί με την Πέγκυ Ζήνα εμφανίζονται ο Κώστας Καραφώτης και ο Νίνο. 

Το καλοκαίρι του 2006 θα κυκλοφορήσει το πρώτο της προσωπικό άλμπουμ με τίτλο Αμαρυλλίς από τη Virus Music, σε μουσική Χριστόφορου Γερμενή και στίχους Τάσου Βογιατζή, Νίκου Γρίτση και Γιάννη Μπαγουλή. Επόμενος σταθμός το Διογένης Studio, που θα τη φιλοξενήσει τον χειμώνα που ακολουθεί, δίπλα στην Πέγκυ Ζήνα, τον Θάνο Τζάνη και τη Γιάννα Τερζή. Την ίδια περίοδο θα κλείσει συμβόλαιο με την δισκογραφική εταιρεία Heaven Music και το νέο της άλμπουμ θα κυκλοφορήσει το καλοκαίρι του 2007, με τίτλο Θετική ενέργεια σε μουσική Βαγγέλη Τούντα και στίχους Εύης Δρούτσα. Τον χειμώνα 2007-2008 η Αμαρυλλίς εμφανίζεται μαζί με τον Νίκο Οικονομόπουλο στο Fix.

Το καλοκαίρι του 2008 έρχεται το επόμενο δισκογραφικό βήμα, ένα σύγχρονο λαϊκό άλμπουμ με τίτλο Είμαστε ένα, με 11 καινούρια τραγούδια και την υπογραφή εξ ολοκλήρου του Χριστόδουλου Σιγανού και του Βαλεντίνο, που της χαρίζει δύο επιτυχίες: το «Γιατί δεν παντρευόμαστε» και το «Είμαστε ένα». Παράλληλα εμφανίζεται στο Θέα δίπλα στο Σταμάτη Γονίδη και στη συνέχεια συνεργάζεται με τον Πάνο Κιάμο στα Αστέρια μέχρι και τον Φεβρουάριο του 2009.

Τον Δεκέμβριο του 2009 η Αμαρυλλίς επανέρχεται με την τρίτη δισκογραφική δουλειά της από τη Heaven και πέμπτη προσωπική, το cd single «Όσο υπάρχεις εσύ», όπου συνεργάζεται ξανά με τον Χριστόφορο Γερμενή σε 4 τραγούδια σε στίχο του Βασίλη Γιαννόπουλου και ενορχήστρωση του Soumka. Την ίδια περίοδο θα συνεργαστεί με τον Νότη Σφακιανάκη στο Έναστρον. Ο χειμώνας του 2010-2011 τη βρίσκει στο πλάι του Γιάννη Πλούταρχου και του Κωνσταντίνου Αργυρού στο Cosmostage, αλλά και στο στούντιο, όπου ηχογραφεί τα νέα της τραγούδια. Κυκλοφορεί το «Αυτό είναι ο έρωτας» σε στίχους και μουσική του Γιάννη Χριστοδουλόπουλου. Την ίδια περίοδο, η τηλεοπτική της εμφάνιση στο σόου του Mega, Just the 2of us μαζί με τον Δημήτρη Ουγγαρέζο κλέβει τις εντυπώσεις.

Οι πιο πρόσφατες επιτυχίες της σφραγίζονται από τη συνεργασία της με τον Κυριάκο Παπαδόπουλο και τον Ηλία Φιλίππου με τα τραγούδια «Σε χρειάζομαι» και «Δεν υπάρχεις εσύ»Αμαρυλλίς: Σε χρειάζομαι — Το video clip .

Τον χειμώνα του 2014 τραγουδάει στο Έναστρον μαζί με τον Βασίλη Καρρά, ενώ παράλληλα κυκλοφορεί ακόμα ένα τραγούδι, το «Καμιά δε θα 'ναι σαν εμένα», σε μουσική και στίχους του Stan. Το τραγούδι κατακτά υψηλές θέσεις στα charts όλης της χώρας και τον Μάιο του 2015 η συνεργασία της με τον Stan φέρνει ακόμα μια επιτυχία, το "Γύρισα σελίδα", σε στίχους Stan και Ελένης Γιαννατσούλια.

Το 2016-2017 εμφανίζεται στο Boutique Club με τον Κώστα Μαρτάκη. Τον Αύγουστο του 2017, το Frangelico Live Stage άνοιξε και πάλι και εμφανίζονται μαζί ο Νίκος Μακρόπουλος, η Αμαρυλλίς και ο Σάκης Αρσενίου. Αμέσως μετά, εμφανίζεται στο Έναστρον, στο πλευρό του Βασίλη Καρρά, του Στέλιου Ρόκκου και του Τάκη Ζαχαράτου, σχήμα που έκανε επιτυχία στην Αθήνα και μετακινήθηκε στη Θεσσαλονίκη στο κέντρο Barbarella.

 Δισκογραφία 
 2006 — Χωρίς Εσένα!  Με Ποια Αγκαλιά...  Με Ποιο Φιλί,  Θα Γίνω
 2007 — Θετική ενέργεια
 2008 — Είμαστε ένα
 Single 
 2009 — Όσο Υπάρχεις Εσύ
 2010 — Αυτό Είναι Ο Έρωτας
 2012 — Σε Χρειάζομαι
 2013 — Διαταγές
 2013 — Πόσο Να Πέσω Πιο Χαμηλά
 2014 — Άστο Τέλειωσε
 2014 — Καμιά Δεν Ναι Σαν Εμένα
 2015 — Γύρισα Σελίδα
 2016 — Αργότερα
 2016 — Αυτό Να Μείνει Μεταξύ Μας
 2016 — 1 Και Σήμερα
 2017 — Να Σε Προσέχει
 2017 — Θα Ζω
 2018 — Ενδεχόμενο
 2018 — Όλα επιτρέπονται
 2019 — Ένας Λόγος Παραπάνω
 2019 — Αλυσίδες
 2019 — Ματαδώ
 2020 — Μου Έλειψες
 2020 — Προς Το Παρόν
 2020 — Μόνο Εσύ
 Παραπομπές 

Κατηγορία:Ελληνίδες τραγουδίστριες